முப்பீனைல் பாசுபைட்டு

முப்பீனைல் பாசுபைட்டு (Triphenyl phosphite) என்பது P(OC6H5)3. என்ற மூலக்கூற்று வாய்ப்பாட்டால் விவரிக்கப்படும் ஒரு கரிம பாசுபரசு சேர்மமாகும். நிறமற்றதாகவும் பிசுபிசுப்புத்தன்மை கொண்ட நீர்மமாகவும் இது காணப்படுகிறது.

தயாரிப்பு 
வினையூக்கி அளவு காரத்தின் முன்னிலையில் பாசுபரசு முக்குளோரைடுடன் பீனாலைச் சேர்த்து வினைபுரியச் செய்தால் முப்பீனைல் பாசுபைட்டு உருவாகிறது.
PCl3 + 3 HOC6H5  →  P(OC6H5)3 + 3 HCl

வினைகள் 

மும்மெத்தில்பாசுபீன் தயாரிப்பதற்கான முன்னோடி சேர்மமாக முப்பீனைல் பாசுபைட்டு பயன்படுத்தப்படுகிறது. பாசுபரசு முக்குளோரைடை விட குறைவான மின் கவர் தன்மை கொண்டுள்ள P3+ அயனியின் ஆதாரமாகவும் செயல்படுகிறது:
 (C6H5O)3P  +  3CH3MgBr  → P(CH3)3 + 3"MgBrOC6H5"
முப்பீனைல் பாசுபைட்டு மெத்தில் அயோடைடால் நான்கிணையச் சேர்மமாக்கப்படுகிறது:
 (C6H5O)3P + CH3I → [CH3(C6H5O)3P]+I−

ஒருங்கிணைவுச் சேர்மங்கள் 

ஒருங்கிணைவு வேதியியலில் முப்பீனைல் பாசுபைட்டு ஒரு பொதுவான ஈந்தணைவியாகும். M[P(OC6H5)3]4 (M = Ni, Pd, Pt) என்ற வகையிலான சுழிய இணைதிறன் அணைவுச் சேர்மங்களை இது உருவாக்குகிறது. பிசு(வளைய ஆக்டா டையீன்)நிக்கல் சேர்மத்திலிருந்து டையீனை இடப்பெயர்ச்சி செய்யும் வினையின் மூலமாக நிக்கல் அணைவுச் சேர்மங்களை தயாரிக்கலாம்:
 Ni(COD)2 + 4 P(OC6H5)3 → Ni[P(OC6H5)3]4 + 2 COD 
தொடர்புடைய அணைவுச் சேர்மங்கள் ஆல்க்கீன்களின் ஐதரோசயனேற்றத்திற்கான ஒருபடித்தான வினையூக்கிகளாகும். இது Fe(0) மற்றும் Fe(II) சேர்மங்களான ஈரைதரைடு H2Fe[P(OC6H5)3]4 போன்ற பல்வேறு வகையான சேர்மங்களையும் உருவாக்குகிறது.

பல்லுருவமாக்கம் 
கரிமச் சேர்மங்களில் உள்ள பல்லுருவமாக்கச் சேர்மங்களுக்கு முப்பீனைல் பாசுபைட்டு ஒரு குறிப்பிடத்தக்க எடுத்துக்காட்டு ஆகும். அதாவது சுமார் 200 கெல்வின் வெப்பநிலையில் இரண்டு வெவ்வேறு படிகவடிவமற்ற வடிவங்களில் காணப்படுகிறது. முப்பீனைல் பாசுபைட்டின் ஒரு பல்லுருவமாக்க வடிவச் சேர்மம் அயனத் திரவங்களின் படிகமாக்கல் மூலம் பெறப்பட்டது.

மேற்கோள்கள்  

பீனால் ஈதர்கள்
கரிம பாசுபைட்டுகள்